Kampnaweek eindig in moordtragedieArgieffoto ŉ Man (58) is Saterdagaand wreedaardig vermoor en sy vrou (52) met ŉ hamer aangerand terwyl hulle gekampeer en visgevang het in die omgewing naby die Mponeng-myn langs die N12 tussen Carletonville en Fochville. Kapt. Lungelo Dlamini, provinsiale polisiewoordvoerder, het die voorval aan Maroela Media bevestig. Die voorval het volgens hom om 22:37 plaasgevind toe die egpaar, oorspronklik van Westonaria, langs die dam gekampeer het vir die naweek. “Hulle is oorrompel deur twee mans. Die man is aan die linkerkant van sy bors met ŉ mes gesteek en aan die linkerkant van sy kop met ŉ klip geslaan. Die vrou is met ŉ hamer aangerand op haar hande en lyf,” het Dlamini gesê. Volgens Dlamini het die verdagtes te voet gevlug met ŉ bedrag kontant en ŉ selfoon. Marius Müller, nasionale operasionele koördineerder van AfriForum, het die voorval bevestig. Die egpaar wat aangeval is, is vriende van ŉ AfriForum-buurtwaglid. AfriForum is ook van voorneme om die gesin by te staan, onder meer met berading. Die polisie ondersoek ŉ saak van moord, aanranding met die doel om ernstig te beseer en roof met ŉ wapen. Niemand is nog in verband met die voorval in hegtenis geneem.